Kommissionens beslutning

af 21. januar 2002

om visse yderligere nærmere betingelser for, at der kan gives tilladelse til flytning af svin fra bedrifter i de beskyttelses- og overvågningszoner, som er oprettet i Spanien i forbindelse med klassisk svinepest

(meddelt under nummer K(2002) 105)

(EØS-relevant tekst)

(2002/41/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 2001/89/EF af 23. oktober 2001 om EF-foranstaltninger til bekæmpelse af klassisk svinepest(1), særlig artikel 11, stk. 1, litra f), artikel 25, stk. 3, og artikel 29, stk. 4, og

ud fra følgende betragtninger:

(1) Der er forekommet udbrud af klassisk svinepest i distriktet Osona i den spanske provins Barcelona i Cataluña.

(2) Spanien har truffet foranstaltninger til bekæmpelse af sygdommen i henhold til direktiv 2001/89/EF.

(3) I forbindelse med disse sygdomsudbrud har Kommissionen vedtaget: i) beslutning 2001/925/EF af 20. december 2001 om beskyttelsesforanstaltninger mod klassisk svinepest i Spanien og om ophævelse af beslutning 2001/863/EF(2), senest ændret ved beslutning 2002/31/EF(3), ii) beslutning 2002/33/EF af 14. januar 2002 om benyttelse af to slagterier i Spanien, i henhold til artikel 10, stk. 1, litra b), i Rådets direktiv 2001/89/EF(4) og iii) beslutning 2002/32/EF af 14. januar 2002 om mærkning og anvendelse af svinekød i henhold til artikel 11 i Rådets direktiv 2001/89/EF for Spaniens vedkommende(5).

(4) I artikel 10 og 11 i direktiv 2001/89/EF fastsættes de foranstaltninger, der skal anvendes i de beskyttelses- og overvågningszoner, der er oprettet omkring udbruddene, som bl.a. omfatter forbud mod flytning af svin fra bedrifterne i disse zoner og betingelserne for, at der kan gives tilladelse til at gøre undtagelse fra dette forbud. På grund af flere sygdomsudbrud efter begyndelsen af december 2001 og den deraf følgende langvarige venteperiode for svin er der opstået velfærdsproblemer på bedrifter i zonerne, som kan løses ved, at der gives tilladelse til flytning af dyrene fra bedrifterne. Flytning af svin kan dog skabe risiko for yderligere sygdomsspredning, som kan få særligt alvorlige konsekvenser på grund af den høje svinebelægningsgrad i det pågældende område.

(5) Bestemmelserne i direktiv 2001/89/EF skal anvendes i medlemsstaterne fra den 1. november 2002. Indtil dette direktiv bringes i anvendelse, kan der vedtages yderligere overgangsbestemmelser om bekæmpelse af klassisk svinepest efter forskriftskomitéprocedurerne.

(6) Der bør derfor fastsættes yderligere nærmere betingelser for, at de relevante spanske myndigheder kan give tilladelse til flytning af svin fra bedrifterne i de oprettede zoner til slagterier i henhold til direktiv 2001/89/EF. Det ferske kød fra disse svin skal derpå enten forarbejdes eller mærkes og behandles i henhold til artikel 10, stk. 3, litra f), i nævnte direktiv.

(7) Af klarhedshensyn bør beslutning 2002/32/EF ophæves, da den ikke kan gennemføres med det rette resultat på grund af de nylige sygdomsudbrud.

(8) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

Spanien kan give tilladelse til flytning af svin fra bedrifter i de beskyttelses- og overvågningszoner, der blev oprettet inden den 15. januar 2002 i distriktet Osona i provinsen Barcelona i Cataluña, til slagterier i henhold til artikel 10, stk. 2, og artikel 11, stk. 2, i direktiv 2001/89/EF under forudsætning af, at følgende betingelser ud over foranstaltningerne i henhold til artikel 10, stk. 3, i nævnte direktiv er opfyldt:

a) svin må kun flyttes fra bedrifter:

- hvor der ikke er svin, som mistænkes for at være inficeret med klassisk svinepestvirus, eller

- der ikke er blevet anerkendt som kontaktbedrifter i henhold til artikel 7, stk. 1, i direktiv 2001/89/EF

b) svinene skal flyttes til et af de slagterier, der er nævnt i beslutning 2002/33/EF

c) inden der gives tilladelse til at flytte svinene, skal en embedsdyrlæge foretage en klinisk undersøgelse inden for 24 timer inden flytningen af svinene efter procedurerne i del I i bilaget

d) der skal ved slagtningen tages prøver fra svinene til serologisk eller virologisk undersøgelse efter procedurerne i del II i bilaget.

Artikel 2

Spanien sørger for, at slagterier, der udpeges til at modtage de i artikel 1 nævnte svin, ikke samme dag accepterer andre svin til slagtning end de pågældende svin.

Artikel 3

Beslutning 2002/32/EF ophæves.

Artikel 4

Denne beslutning anvendes indtil den 28. februar 2002.

Artikel 5

Denne beslutning er rettet til medlemsstaterne.

Udfærdiget i Bruxelles, den 21. januar 2002.

På Kommissionens vegne

David Byrne

Medlem af Kommissionen

(1) EFT L 316 af 1.12.2001, s. 5.

(2) EFT L 339 af 21.12.2001, s. 56.

(3) EFT L 13 af 16.1.2002, s. 31.

(4) EFT L 13 af 16.1.2002, s. 35.

(5) EFT L 13 af 16.1.2002, s. 32.

BILAG

DEL I

PROCEDURER FOR KLINISK UNDERSØGELSE AF SVIN

Den kliniske undersøgelse skal udføres efter følgende procedurer:

a) Der foretages en kontrol af bedriftens registre over produktion og sundhedstilstand, hvis sådanne registre foreligger.

b) Der foretages en inspektion af alle lokaliteter på bedriften.

c) Den kliniske undersøgelse foretages på alle lokaliteter, hvor de svin, der skal flyttes, holdes.

d) Undersøgelsen skal også omfatte måling af kropstemperaturen. Der skal mindst kontrolleres et så stort antal svin, at der med 95 % sikkerhed kan påvises en feberprævalens på 20 % på det sted, hvor de svin, der skal flyttes, holdes. Dog skal der, når det gælder avlssøer eller orner, mindst kontrolleres et så stort antal svin, at der med 95 % sikkerhed kan påvises en feberprævalens på 5 % på det sted, hvor de svin, der skal flyttes, holdes. Målingen af temperatur skal hovedsagelig vedrøre følgende svin eller grupper af svin:

- syge eller anoreksiske svin

- svin, der for nylig er kommet sig efter en sygdom

- svin, der for nylig er indsat på bedriften, eller hvorom det er fastslået, at de har været i kontakt med en potentiel kilde til klassisk svinepestvirus

- svin, som der allerede er taget prøver fra, og som allerede er blevet undersøgt serologisk, hvis resultaterne af disse undersøgelser ikke gør det muligt at udelukke klassisk svinepest.

DEL II

PROCEDURER FOR PRØVETAGNING OG UNDERSØGELSE AF SVIN VED SLAGTNING

Der skal tages prøver til serologiske undersøgelser eller blod- eller tonsilprøver til virologiske undersøgelser fra svinene fra hver enkelt lokalitet på den bedrift, hvorfra de er blevet flyttet.

Der skal mindst udtages et så stort antal prøver, at der med 95 % sikkerhed kan påvises en serumprævalens på 10 % på hver lokalitet.

Den type prøver, der skal tages, og den test, der skal anvendes, bestemmes af myndighederne, som tager hensyn til, hvilke test der kan udføres, testernes følsomhed og den epidemiologiske situation.

Hvis der konstateres kliniske tegn eller post mortem-læsioner, som tyder på klassisk svinepest, når svinene slagtes eller aflives, sørger myndighederne for, at der straks gennemføres yderligere relevant prøvetagning og virologisk undersøgelse.